Organizacije za zaštitu potrošača upozoravaju na epidemiju pretilosti u Europi

Četvrtak, 18. ožujka 2010.  

Nevladine organizacije za zaštitu potrošača izrazile su razočaranjem glasovanjem zastupnika Europskog parlamenta koji su odbili prijedlog Europske komisije o uvođenju europskog sustava kodiranja bojama za etikete na prehrambenim proizvodima. 

Glasujući u utorak 16. ožujka o Komisijinoj inicijativi o kombiniranju postojećih EU pravila o etiketiranju hrane i informacija o nutricionističkih vrijednosti u novu, zajedničku odredbu, europarlamentarci su podržali samo prijedlog da ključne nutricionističke informacije poput energetskog sastava, masti, ugljikohidrata, šećera i soli, moraju biti istaknute na naljepnicama prehrambenih proizvoda.

Europska organizacija za zaštitu potrošača BEUC objavila je kako su europski potrošači i javno zdravstvo u Europi odlukom o neuvođenju sustava kodiranja bojama za etikete na prehrambenim proizvodima doživjeli težak udarac.

BEUC se zajedno sa još nekim organizacijama zalagao za dopune prijedloga Europske komisije o hrani i označavanju hranidbenih sastojaka prema kojem bi četiri ključne hranjiva sastojka, mast, zasićena mast, šećer i sol, imali kod u boji na etiketi proizvoda u skladu sa njihovom razinom, dok bi na poleđini proizvoda bila još šira lista koja bi obuhvaćala osam hranjivih sastojaka.

Monique Goyens, glavna direktorica organizacije BEUC, izjavila je kako je sustav kodiranja bojama najlakši I najjednostavniji način da se potrošačima omogući informiraniji i zdraviji izbor.

Ističući rastući problem pretilosti u Europi, Goyens je istaknula kako je istraživanje provedeno u zemljama Europske unije pokazalo kako sustav kodiranja bojama omogućuje kupcima da se informiraju o nekom proizvodu na pristupačniji način.

U BEUC-u smatraju kako se europskim potrošačima, u trenutku kada se Europa suočava sa epidemijom pretilosti, treba omogućiti da odabiru najzdraviju hranu za svoju prehranu.

Nevladina organizacija European Public Health Alliance (EPHA) također je izrazila nezadovoljstvo odlukom europskih zastupnika te istaknula kako Europski parlament mora jače štititi zdravlje ranjivih skupina građana, naročito djece. 

EPHA se snažno zalaže za uvođenje europskog sustava kodiranja bojama te poziva europarlamentarce da na plenarnoj sjednici u svibnju podrže uvođenje ovog sustava. 

